Minis Finans i dekri sitiasyon ekonomik Sesel konman ‘vreman grav’ - Seychelles Nation\nMinister Finans i an kontak avek IMF pour diskit en nouvo progranm reform ekonomik pour Sesel\nSitiasyon ekonomik Sesel aktyelman in ganny dekri konman ‘vreman grav’ e gouvernman i an kontak avek Fon Moneter Enternasyonal (IMF) pour diskit en nouvo progranm reform ekonomik ki pou ed Sesel dan sa kriz ki i vwar li ladan.\nSete nouvo Minis Finans Naadir Hassan ki ti fer sa remark e donn Lasanble Nasyonal sa lenformasyon yer bomaten letan i ti pe reponn en kestyon Notis Prive par dirizan lopozisyon Sebastien Pillay.\n“Nou pou diskit avek IMF bann kondisyon ki atase avek okenn progranm ki gouvernman i pran avek sa lenstitisyon. I enportan ki nou osi konpran son lenpak lo nou popilasyon akoz a tou moman lentere nou pep i reste primordyal dan okenn desizyon ki ganny pran,” Minis Hassan ti eksplike.\nAnvi sa sitiasyon grav, Minis Hassan i dir ki rezerv pei an deviz etranzer pe kontinyen diminyen e dapre dernyen lenformasyon konsernan sitiasyon rezerv sorti kot Labank Santral date le 6 Novanm, Minis Hassan i dir rezerv deviz etranzer pei i 566 milyon dolar e lakantite ki kapab ganny servi i 428 milyon dolar.\nI’n fer resorti ki konman en pei ki depan bokou lo lenportasyon, rezerv nou pei i tre enportan sirtou dan sitiasyon aktyel kot deviz sorti dan sekter tourizm ki reprezant sours prensipal deviz ki pei i gannyen in redwir.\nI dir ki malgre sa sitiasyon in napa rediksyon signifikan dan demann e an konsekan, parey i ekspekte dan en sistenm kot to lesanz i ganny determinen libreman par marse, valer roupi in depresye sorti anviron 14 roupi an Mars pour ariv plis ki 20 roupi aktyelman. Dapre Labank Santral sa nivo deviz 428 milyon dolar i ekspekte kapab soutenir pei pour en peryod preski 18 mwan e sa i enkli garanti pour peyman komodite esansyel parey karbiran, bann komodite debaz ki STC i enporte, depans asosye avek lasante ensi ki peyman det eksteryer pei.\nMinis Hassan i dir sa sitiasyon i kapab sanze si demann pour deviz i kontinyen ogmante e fer ki an rezilta marse deviz i bezwen plis lasistans sorti kot Labank Santral.\nMinis Hassan ti enform Lasanble ki gouvernman in deza konmans fer serten diskisyon pour idantifye bann sours potansyel kot pei i kapab ganny deviz etranzer e diskisyon in osi konmanse lo bann mezir ki kapab redwir presyon lo demann pour deviz.\nMinis Hassan in dir ki ler lamannman bidze ti ganny aprouve an Avril sa lannen Minister Finans ti’n estimen ki krwasans ti pou negativ 10.8%. Dan revi milye lannen ki’n ganny fer, nou ekspekte ki krwasans pou deteryor ankor plis pour ariv ziska 13.5%. Sa i prensipalman akoz plis rediksyon ankor dan larive touris dan pei. Nou ekspekte ki larive touris i desann par 73% konpare avek en prozeksyon 64% ki ti fer dan lamannman bidze 2020.\nAn sa ki konsern koleksyon reveni Minis Hassan in dir ki pei i ekspekte kolekte 1.5 bilyon roupi an mwens ki bidze 2020 me osi depans 1.4 bilyon roupi anplis. I dir sa i fer ki pou annan en defisit fiskal 23.2% konpare avek 14% ki ti prezante dan lamannman bidze pour 2020. Anvi sa performans fiskal, Minis Hassan i dir bann nouvo det e garanti ki pei in pran sa lannen pour met anplas bann polisi pour soutenir sekter prive e bann lezot kous dan sosyete ek bann lenstitisyon finansyer, nou ekspekte fini lannen avek en debt to GDP ratio 101%.\nMinis Hassan in enform Lasanble ki nou pei i dan en sitiasyon tre alarman e priyorite imedya gouvernman se pour stabiliz sitiasyon ekonomik pour anpes plis lenpak lo to lenflasyon e lo to lesanz.\nMe ki nouvo stratezi ki gouvernman pe vin avek pour adres sitiasyon ekonomik pei?\nMinis Hassan i dir ki pandan sa set zour depi ki in pran lofis, i annan en evaliasyon serye ki pe ganny fer par bann teknisyen pour kontinyelman evalye sitiasyon ekonomik pour determin mezir ki bezwen met anplas pour adres sa bann defi e stabiliz nou lekonomi. I dir ki en foronm ekonomik o nivo in ganny met anplas prezide par Prezidan Wavel Ramkalawan e osi en high level crisis team ki’n ganny formen dirize par limenm konman Minis Finans e pou osi annan en foronm ki sekter prive ek lezot akter kle i ganny konsilte pour asire ki bann konsern i ariv kot gouvernman e sa i ganny konsidere dan bann desizyon ki ganny pran.\nMe eski Minister Finans in etabli okenn nouvo stratezi pour adres pri lavi ki pe kontinyen monte?\nMinis Hassan i dir sa bann striktir ki’n ganny met anplas pou permet gouvernman pran bann desizyon apropriye dan en fason pli efektiv e osi fer sir ki bann desizyon i ganny enplimante pli vit posib.\nI ti enform Lasanble ki pli tar yer ti pou annan en miting high level crisis team osi byen ki en lot miting foronm ekonomik o nivo kot i dir bann aksyon neseser ti pou ganny diskite e bann desizyon pou ganny anmennen dan en miting ekstraordiner Konsey Minis ki pou fer ozordi, Merkredi.\nMinis Hassan ti enform Lasanble ki gouverman in osi konmans en konversasyon avek bann pei zanmi pour gete ki led nou kapab gannyen e ansemoman nou pe esper en larepons.\nI ti azoute ki osito ki Minis Zafer Etranzer ki ankor an karantenn i antre dan lofis semenn prosenn ansanm avek minis finans zot pe al entansifye negosiasyon avek bann pei zanmi pour ganny bann led apropriye.\nI ti fer resorti ki okenn led ki zot gannyen zot pou fer sir ki i pa afekte nou souverennte dan okenn fason.\nMinis Hassan i dir i ekspekte retourn dan Lasanble pour donn plis detay lo bann mezir spesifik ki pou ganny pran osito ki tou i finalize.\nAntretan Minis Hassan in lans en lapel avek tou Seselwa pour et solider e pour pran nou responsabilite pour redwir konsonmasyon bann prodwi ki pa esansyel.\nLo size pri lavi ki pe kontinyen ogmante, Minis Hassan i dir ki eleman ki pe afekte pri lavi plis se nivo to lesanz kot i annan en depresiasyon ki bezwen ganny stabilize e apre lezot polisi ava vin anplas.


International Women’s Day 2009 Minister Message\nYou are here >> Home > What's New > International Women’s Day 2009 Minister Message\nMesaz Minis pour Lasante ek Devlopman Sosyal\nAlokazyon Lazournen Enternasyonal Bann Madanm 2009\nKoste zonm ek fanm, koste Seselwa pour aret vyolans kont fanm ek Zenn fiy\nTenm pour komemor lazournen Enternasyonal bann madanm sa lannen i tonm byen avek nou prop tenm nasyonal. Tou bann sitwayen atraver lemonn, fanm koman zonm, zanfan osi byen ki adilt, pe ganny envite pou koste ansanm pour donn en kou-d-men pour aret vyolans domestik e vyolans dan sosyete ki pe detri lavi bann madanm ek bann fiy.\nSa tenm i sinifye ki lemonn in rekonnet ki i annen tro bokou vyolans kont bann madanm ek zenn fiy e si nou oule en liniver prosper, fonde lo lazistis ek byennet sosyal pour tou dimoun, vyolans kont bann madanm ek zenn fiy I bezwen arete.\nBokou fwa, vyolans I rezilta linyorans, linyorans total bann ki kontinyen krwa, malgre tou levidans ki prouv lekontrer, ki I toutafe normal pour fer en madanm oubyen en zenn fiy soufer, oubyen vyol zot. Dan lezot konteks, sa vyolans I manifestasyon en labi pouvwar ekonomik oubyen fizik bann ki konmet vyolans. Souvan i osi rezilta lensertitid, lensekirite ek zalouzi.\nNou konnen ki fanm i annan en rol marzer pou zwe dan lasosyete – zot ansarz lakour e parfwa ansarz en biznes e deplis ki sa zot annan en rol koman en manman, madam eksetera...\nDan Sesel e parey dan lezot pei dan lemonn i annan plizyer lakour kot fanm i en paran tousel ki okip fanmir e lakour.\nVyolans i detri en fanm/zenn fiy fizikman, sikolozikman, mantalman e spirityelman. Alor zot nepli kapab zwe zot rol dan lakour, dan travay e dan la sosyete an general.\nIsi Sesel en kantite in ganny fer pou amelyor stati bann madanm dan lasosyete ek dan fanmir. Ozordi, bokou fanm Seselwa zot entelizan e zot osi konn zot drwa.\nAn plis ki sa, dan bokou fanmir, dan bokou landrwa travay, dan gouvernman ou dan bokou biznes prive, bann fanm zot reste pilye zot lorganizasyon. Sanson I fer referans avek “bann fanm solid”. Fanm solid dan Sesel in transform lasosyete pou fer enn meyer kot fanm i annan son merit. Transformasyon ki fanm Seselwa in pas atraver dan sa dernye senkant an i formidab.\nSepandan, I annan ankor bokou pou nou fer. Bann fleo sosyal tel ki lalkol, drog, viris SIDA, vyolans domestik etc pe kontinyen anmenm bokou lamizer, bokou lensilt ek bokou soufrans pour bokou madanm. Nou bezwen koste e travay ansanm pour met en fren avek tousala.\nDan sa letap ki nou pe pas ladan, nou bezwen fer sir ki sakenn i fer son kontribisyon, zwe son rol pou anmenn Sesel devan. Fanm Seselwa, nou bezwen reste solid e kontinyen montre nou rezilyans. Nou bezwen kontinyen tenir lafanmir e tenir lasosyete, avek kouraz ek lafyerte. Partou kote, fanm i bezwen kontinyen leve debrouye dan dignite. Ek patriotizm, annou lev paviyon Sesel byen o.\nMon salye zefor tou sa bann fanm ki pe met Sesel avan e premye, atraver kouraz ki zot pe montre, pou etablir en fanmir solid. Mon osi salye tou bann zonm ki pe siport bann madanm ek bann fiy e ki p ape abiz zot dan nenport ki fason.\nLapel solanel avek tou bann ki ankor pe toler oubyen konmet vyolans kont bann madanm se pou zot fer en refleksyon profon lo valer fanm ek bann fiy koman partner egal pou en Sesel meyer. Blese ou vyol en fanm vedir vol son lavenir, lavenir son fanmir et lavenir nou nasyon.\nAnnou koste Seselwa, pour aret vyolans kont fanm ek zenn fiy.\nBonn fet madanm\nGender Secretariat, 09.03.09


Zabitan Takamaka i ganny en nouvo sant kominoter\nSa sant, ki’n konstri zis par anba nouvo lekol primer sa distrik, ti ouver par Prezidan James Michel, ki ti osi envite-d-oner kot sa seremoni.\nSa louvertir ti osi asiste par plizyer minis, o zofisye dan gouvernman, bann ansyen administrater ek manm lasanble, osi byen ki manm lotorite, partener ek zabitan sa distrik.\nApre ki sa batiman ti’n resevwar benediksyon Bon Dye par Reveran Daniel Calais sorti Legliz Anglikan, Prezidan Michel ti devwal plak ki ti mark louvertir sa nouvo sant kominoter.\nAnswit Msye Michel ti plant en pye Bwa Bannann dan lakour sa batiman an siny langazman sa distrik anver proteksyon lanvironnman.\nApre sa Msye Michel ti ganny akonpannyen lo en vizit sa sant ki’n konstri dan en landrwa tre apik e parmi en kantite ros.\nSa sant, ki en batiman modern avek en larsitektir inik pour sa landrwa, i osi enkli tou bann fasilite modern pour konfor bann zabitan.\nI osi annan dekwa lespas enkli plizyer lasal ki pou permet bann zabitan fer tou zot bann aktivite rekreasyonnel ek lwazir.\nLouvertir sa batiman ti koensid avek zournen portouvert sa distrik e bann zabitan ti’n mont en legzibisyon ki demontre tou bann travay ki sak group ek mouvman dan sa kominote in fer pandan sa dernyen lannen.\nMsye Michel ti ganny sans pour apresye sa bann travay e osi koz avek bann dimoun.\nTravay pour konstrir sa sant ti komanse an 2006 e in ganny antreprann par lakonpannyen Sahajanand Builders.\nMe sa travay ti retarde pour plizyer rezon e parmi i lefe ki sa teren ti ranpli avek ros ki bann zabitan in kase zot menm atraver zot travay volonter, en travay ki’n ganny felisite par Minis pour Devlopman Kominoter, Lazenes, Spor ek Kiltir Msye Vincent Meriton ek Ladministrater sa distrik, Madanm Rosita Hibonne.\nLetan i ti adres bann envite avan louvertir sa nouvo batiman, Minis Meriton ti dir ki konstriksyon sa sant ki’n fer avek partisipasyon aktiv sa kominote, “pou konsolid sa prosesis gouvernans lokal ki Departman Devlopman Kominoter pe kontinyelman promouvwar e sa lannen anba tenm ‘Angaze anver devlopman lokal e emansipasyon lakominote’”.\nMinis Meriton ti fer rapel ki dan son diskour lo Leta Lanasyon, Msye Michel ti dir “nou anvi bann kominote ki annan vre pouvwar pour fer ladiferans” e a sa pwen Msye Meriton ti koz lo bann diferan aktivite lekip distrik ki responsab pour diferan laspe devlopman dan kominote.\nMsye Meriton ti ankor en fwa fer rapel ki i devwar ek responsabilite tou dirizan ki swa lo nivo kominote ouswa lo nivo nasyonal pour koste e angaz zot pour permet plis devlopman dinamik e sinifikatif dan bann distrik.\nMsye Meriton ti asir zabitan Takamaka ki louvertir sa sant i ankor en fwa montre laprev langazman nou dirizan pour devlopman kominoter e son determinasyon pour reste pli pros e a lekout son pep.\nLo son kote Madanm Hibonne ti remersye gouverman pour rekonnet bezwen sa distrik pour en fasilite pli konvenab pour lepanouisman son bann manm.\nI ti osi remersye bann zabitan ki atraver zot travay volonter zot in transform sa landrwa e i ti lans lapel avek tou zabitan Takamaka pour kontinyen reste ini dan tou sa ki zot fer.\n“Akoz sa sant i en legzanp vivan ki bokou i kapab ganny fer ler en kominote i inifye son zefor e met lanmour dan sa ki i fer,” Madanm Hibonne ti dir.


Sesyon demann kestyon dan Lasanble Nasyonal-Napa plan pour reentrodwir supervisors pour home carers\nMinis Meriton, ki sa departman i tonm anba son portfolio, in osi dir ki dimoun ki donn swen en manm zot fanmir anba sa progranm pou kontinyen ganny sa allowance ki zot pe gannyen.\nMsye Meriton ti donn sa bann lenformasyon pandan sesyon demann kestyon dan Lasanble Nasyonal semen pase.\nI ti pe reponn kestyon poze par manm elekte pour distrik Baie Lazare Wilby Lucas lo sa size.\nMinis ti dir ki Lazans Proteksyon Sosyal pe plito met bann monitoring officers ki pou travay aplentan e laplipar zot i annan en formasyon medikal.\nEnn sa bann zofisye pou baze dan sak rezyon e zot pou ganny asiste par en zofisye Lazans Proteksyon Sosyal ki baze dan sak distrik.\nSa bann monitoring officers pou travay tre pros avek bann partener dan distrik tel ki zofisye lasante, travayer sosyal, lotorite distrik pour asire ki bann carers zot donn en bon servis e kot i annan labi aksyon imedya pou ganny pran.\nMinis ti fer resorti ki sa progranm i ekspekte konmanse tre byento e sa osito ki rekritman sa bann monitoring officers i konplete.\nDan ka kot carers pa onor zot responsabilite e abiz dimoun ki zot travay avek, lotorite konsernen i fer lanket e aksyon imedya i ganny pran.\nMinis ti fer resorti ki deza i annan 40 carers ki’n ganny retire dan zot louvraz e ranplase swivan lanket ki’n ganny fer akoz konplent kont zot.\nAn sa ki konsern bann dimoun ki anba progranm sipor fanmir kot lakour, Minis Meriton ti dir i annan aktyelman 618 dimoun anba sa progranm e ladan 355 i aplentan e 263 i fer demi zournen.\nDimoun anba sa progranm zot ganny en allowance me pa en lapey parey bann dimoun ki travay koman carers. Sa i akoz sa bann dimoun ki pe ganny sa bann swen zot deza en manm sa fanmir e pe reste anba menm twa lo en baz 24er.\nAn Zanvye sa lannen gouvernman ti pran en desizyon pour pey bann manman ki pe okip zot zanfan avek dezabilite en lapey carer akoz sa bann manman in bezwen kit zot lanplwa pour okip zot zanfan ki zot dezabilite i delika e bezwen swen aplentan.\nAllowance pour en dimoun anba sipor fanmir i R2030 pour bann aplentan, R1400 pour bann ki fer demi zournen.\nMinis ti dir ki laplikasyon pour lasistans anba sipor fanmir i fer lo non sa dimoun ki bezwen ganny asiste.\nSwivan en kestyon siplemanter lo si en dimoun ki anba sa progranm pa pou zanmen kalifye pour travay koman en carer, minis ti fer remarke ki sa dimoun ti deza kot lakour avan sa desizyon ti ganny pran.\nSwivan konsern ki sa bann dimoun osi pe fer fas avek logmantasyon dan pri lavi, Minis Meriton ti dir ki si en dimoun i santi i bezwen plis lasistans finansyel i bezwen fer laplikasyon kot Lazans Proteksyon Sosyal.\nAn sa ki konsern plan sa minister pour enplimant nouvo proze delwa Proteksyon Sosyal 2011, Minis Meriton ti dir ki sa lalwa ki ti vin anfors an Desanm 2011 pe marse e pe mars byen.\nI ti dir ki enn bann nouvo eleman sa lalwa i sa Review Panel ki ti ganny apwente an Avril sa lannen e sa panel pe zwenn en fwa par semenn e ziska prezan i annan 24 ka ki’n ariv devan li pour ganny konsidere.


IECD pou ankadre bann dimoun ki vey zanfan\nSa lenstitisyon, ki fek kree an Zanvye sa lannen e ki annan manda pour asir byennet bann pti zanfan aze zero a trwa-an, pou apartir lannen prosenn travay avek bann dimoun ki vey zanfan kot lakour, ki zeneralman nou apel bann ‘child minders’.\nDan en intervyou avek zournal Nasyon yer, Madanm Choppy ti dir i ti fer sa lanons pandan en miting avek en group sa bann dimoun Sanmdi apremidi kot lasal konferans Seychelles Trading Company.\nVey zanfan kan paran i al travay oubyen i bezwen absante pour en lot rezon i en aktivite tradisyonnel dan kominote, kot en paran oubyen vwazen i pran ka avek sa zanfan. Me Madanm Choppy ti fer remarke ki menm si sa aktivite in vin en biznes depi en trantenn lannen, ziska prezan ti napa okenn lalwa ou lenstitisyon pour ankadre li, menm si i en servis enportan dan lakominote akoz i permet bann paran al travay.\nI enteresan note par egzanp ki lamazorite pti zanfan i konmela vey kot lakour olye al day care. IECD in resans en ventenn day care dan pei tandis ki i annan apepre 250 lakour ki akey bann pti zanfan pour veye.\n«Resers in montre nou ki zanfan ant zero a 3-an i mank latansyon, e anmenmtan lankadreman ou zestyon sa group laz pa’n ganny devlope. Sa i en problenm global e Sesel pa’n ganny eparnye. Dan nou pei, sirveyans ek ledikasyon bann pli pti zanfan i dan lanmen biznes prive; bann dimoun ki vey zanfan ki pa anrezistre e ki pa ganny rekonnet legalman. Souvann fwa, bann dimoun ki ofer sa servis i mazin plis son kote biznes alor ki sa laz i krisyel dan devlopman en zanfan. Se pour sa rezon ki gouvernman in deside kre IEDC pour kapab adres bann problenm lye avek sekirite, proteksyon ek ledikasyon zanfan sa laz,» Madanm Choppy in dir.\nMadanm Choppy ti fer remarke ki an se moman napa okenn lalwa ki kouver sa servis vey zanfan e ki zisteman son lorganizasyon pe antreprann en demars pour devlop bann mekanizm legal ki pou regilariz sa aktivite. Dan sa konteks, IEDC pou met an plas bann standar ek progranm, enkli formasyon pour bann akter konsernen, ki pou asir bon devlopman ptit anfans. Me pli gro proze ki sa lorganizasyon pe anbark lo la, se en letid ki pou resans tou bann landrwa kot zanfan i veye dan pei e anrezistre zot lo en rezis ofisyel.\nAtraver sa letid, IEDC a osi kapap kolekte lenformasyon lo zot bann loperasyon, enkli zot fason fonksyonnen, depans, profi, eksetera. Sa a permet lotorite pour travay avek zot, e an kolaborasyon avek bann partner parey Servis Sosyal, Lasante, Devlopman Kominoter ek bann lorganizasyon non gouvernmantal, siport zot pour ki zot kapab amelyor zot servis ki swa lo nivo lespas, lizyenn, nitrisyon, sekirite e lezot laspe. Zot a menm ganny sans benefisye avek bann donasyon ou fasilite kredi e si zot anvi, devlope e vin bann day care avek en laysenns.\nBann dimoun ki vey zanfan kot lakour e ki ti prezan Sanmdi ti byen akey linisyativ IEDC ki zot in dir lontan zot ti pe espere. IEDC pe envit bann ki ofer sa servis lo Praslin e La Digue pour asiste menm miting Sanmdi le 3 Out. Tou miting pou fer dan sant kominoter sa bann distrik e ler swivan : Grand Anse, 8er30 bomaten, Baie Ste Anne, 10er30 bomaten e La Digue 3er apremidi.